Hans Kristian Skibby (DD), 2023-05-04:
Allerførst vil jeg da i hvert fald lige nævne over for hr. Carl Valentin fra SF, at når jeg ikke er herinde i Folketinget, er jeg bl.a. formand for Udvalget for Social Omsorg i Hedensted Kommune, hvor vi driver en række plejehjem, og vi propper altså ikke kød ned i halsen på dem, der bor på vores plejehjem.
Det er muligt, at ordføreren har læst eller hørt et eller andet eller har en synsning om eller en fornemmelse for et eller andet, men man propper altså ikke kød ned i halsen på folk, der bor på de danske plejehjem.
Det synes jeg ordføreren måske sådan ligesom skal tage med.
Hvis der skulle findes et andet eksempel, er det selvfølgelig et for meget, men jeg synes, det er en forkert præmis at bruge det som en eller anden form for intellektuelt argument her i Folketinget i forhold til det her beslutningsforslag.
Det vil jeg gerne anholde.
I Danmarksdemokraterne mener vi, at man går for vidt med det her beslutningsforslag.
Vi er helt med på, at plantebaseret kost er sundt og nærende, at vi skal spise varieret, og at det også er godt at have kødfrie dage osv., men vi går også ind for den personlige frihed.
Det er noget, den enkelte selv skal bestemme.
Man skal selv bestemme, hvad man putter i sin mund.
Hvis man går ind og lovgiver om den måde, man skal sammensætte tilbuddene på i alle de offentlige køkkener, både på sygehuse, på plejehjem, i børnehaver og på rådhuse osv., så er det jo lovgivning, vi er ude i.
Der vil jeg da gerne rose Alternativet for at have fundet et sted, hvor EU ikke har fundet på en tåbelig lovgivning, for det har man faktisk ikke på det her område – men det kunne vi så selv råde bod på, hvis det her blev til virkelighed.
Vi kan i hvert fald ikke støtte beslutningsforslaget, og jeg tror måske også, det ville have undret ordførerne, hvis vi kunne.
Vi har ikke behov for Karnovlovgivningsbøger i køkkenerne i Danmark, hverken hos køkkenchefer, kokke, økonomaer, kantineledere eller andre.
Vi har sådan set behov for, at de har nogle kogebøger.
Vi har behov for, at de får en god uddannelse de steder, hvor de kommer fra, og vi har behov for, at de spørger brugerne af deres køkkener, f.eks. som de gør her i Folketinget.
En gang om året kommer der sådan en lille undersøgelse på intranettet, og så kan man svare på, hvordan man synes det går med forplejningen i kantinen.
Det gør man rigtig, rigtig mange steder, også i offentlige køkkener.
Man spørger, om der er noget, som brugerne mangler, om der er noget, de synes skal optimeres, eller om der er noget, man skal gå væk fra.
Det synes vi giver god mening, og det mener vi faktisk også at der er styr på.
Det er noget, som alle de her berørte professionelle, der arbejder med at levere maden i de offentlige kantiner og køkkener, har udmærket styr på.
Det er ikke noget, som vi skal til at lave endnu flere love og paragraffer om her i Folketinget, så det er ikke noget, som vi kommer til at støtte.
Vi synes, der er andre ting, som giver endnu mere mening.
Vi har ikke noget imod, at der er fokus på plantebaseret kost.
Vi synes, det er fint, at man både forsker i det og udvikler det.
Vi får også nye arbejdspladser i Danmark i den forarbejdende fødevareindustri, hvor man producerer flere og flere plantebaserede produkter.
Det er rigtig godt, og det hilser vi velkommen.
Men det betyder bare ikke, at vi kan støtte den her type af rigid lovgivning.
Og så er det jo også sådan, som nogle var inde på tidligere, at nogle af vores køkkener er så små, at hvis man giver dem et lovdirektiv om, hvad de som minimum skal have på programmet i forhold til plantebaserede alternativer, så vil man jo måske ikke være i stand til at levere de ting, som efterspørges, og det øger altså risikoen for madspild, og det øger også risikoen for driftsomkostninger, man ikke behøver at have i de enkelte små offentlige køkkener.
Så også af den årsag mener vi, at det er helt, helt på månen, for at sige det ligeud, at begive sig ud i den her form for dannelse af folk, der udmærket kan danne sig selv.
Sådan er det.